-----------------------------------------------------------------------
  1. ปัจจัยเสี่ยง

  -----------------------------------------------------------------------

1.1 ความเสี่ยงจากการถูกยกเลิกสัญญาก่อนกำหนด

ก) สัญญาจ้างบริหารสินทรัพย์ด้อยคุณภาพ

การรับจ้างบริหารสินทรัพย์ด้อยคุณภาพในปี 2550 จำนวน 2 พอร์ต
คิดเป็นมูลหนี้ตามมูลค่าเงินต้นจำนวนประมาณ 18,490 ล้านบาท ให้กับบริษัท บริหารสินทรัพย์
เอแคป จำกัด (บบส.เอแคป) และจำนวน 4 พอร์ต คิดเป็นมูลหนี้ตามมูลค่าเงินต้นจำนวนประมาณ
3,445 ล้านบาท ให้กับบริษัท บริหารสินทรัพย์ สตาร์ จำกัด (บบส.สตาร์) ซึ่งทั้งสองบริษัท
เป็นบริษัทฯย่อยของบริษัทฯ

การรับจ้างบริหารสินทรัพย์ด้อยคุณภาพของบริษัทฯถือเป็นแหล่งรายได้ที่สำคัญของบริษัทฯ
เนื่องจากบริษัทฯจะได้รับค่าตอบแทนเป็นอัตราส่วนของเงินสดที่เรียกเก็บได้จากการชำระหนี้ หรือ
ปิดบัญชีของลูกหนี้ หรือการขายหลักทรัพย์ค้ำประกัน
รายได้ที่บริษัทฯจะได้รับจะเป็นจำนวนที่มากพอสมควร
โดยรายได้ในส่วนนี้บริษัทฯจะได้รับไปตลอดระยะเวลาของการให้บริการในสัญญาบริหารสินทรัพย์ด้อยคุณภาพ
ซึ่งนอกจากสัญญาดังกล่าวข้างต้นแล้ว บริษัท เอแคป (มาเลเซีย) จำกัด ซึ่งเป็นบริษัทย่อย
ที่ถือหุ้นโดยบริษัทฯร้อยละ 99.99
ก็มีสัญญาการรับจ้างบริหารหนี้ให้กับสถาบันการเงินในประเทศมาเลเซียจำนวน 1 สัญญา
คิดเป็นมูลหนี้ตามมูลค่าเงินต้นจำนวนประมาณ 2,500 ล้านบาท
ทั้งนี้หากบริษัทฯถูกยกเลิกสัญญาก่อนกำหนด
ก็จะมีผลต่อฐานะการเงินและผลการดำเนินงานในส่วนของรายได้จากการบริหารสินทรัพย์ด้อยคุณภาพได้

การป้องกันและลดความเสี่ยง

บริษัทฯได้ศึกษาและทำการประเมินความเสี่ยงของการถูกยกเลิกสัญญาการรับจ้างบริหารสินทรัพย์ด้อยคุณภาพก่อนกำหนดทุกสัญญา
และเพื่อเป็นการป้องกันความเสี่ยงของรายได้จากการบริหารสินทรัพย์ด้อยคุณภาพที่อาจลดลงในอนาคต
หรือการยกเลิกสัญญาการรับจ้างบริหารที่มีอยู่
อันเนื่องมาจากการที่บริษัทฯประสบปัญหาในการเรียกเก็บหนี้คืนจากลูกหนี้
บริษัทฯได้ตระหนักและให้ความสำคัญกับปัญหาดังกล่าวโดยการวางมาตรการ
และป้องกันปัญหาดังกล่าวดัวยการที่บริษัทฯ จัดตั้งบริษัทย่อยบบส.เอแคป
ขึ้นมาเพื่อประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ.
2541 ซึ่งจะทำให้บบส.เอแคป สามารถเข้าซื้อสินทรัพย์ด้อยคุณภาพจากสถาบันการเงินต่างๆ
มาบริหารได้ด้วยตนเองนอกเหนือจากการที่บริษัทฯเข้าเสนอตัวเป็นผู้บริหารในการประมูลพอร์ตบริหารสินทรัพย์ด้อยคุณภาพ
ซึ่งการที่บริษัทฯรับจ้างบริหารสินทรัพย์ด้อยคุณภาพให้กับบริษัทย่อยของตนเองโดยส่วนใหญ่นั้น
ทั้งในส่วนของบบส.เอแคป และบบส.สตาร์
ก็จะทำให้บริษัทฯลดความเสี่ยงในการถูกยกเลิกสัญญาก่อนกำหนด
แต่อย่างไรก็ตามในกรณีที่มีการยกเลิกสัญญาก่อนกำหนดเกิดขึ้นไม่ว่าตามกรณีใด
บริษัทฯยังคงมีรายได้จากธุรกิจสายงานอื่นๆ อีก
ไม่ว่าจะเป็นธุรกิจที่ปรึกษาทางการเงินและวาณิชธนกิจ
รวมทั้งธุรกิจที่บริษัทฯเพิ่งเข้าไปบริหารในปลายปี 2550 คือ
ธุรกิจการปล่อยสินเชื่อส่วนบุคคลในบริษัท แคปปิตอล โอเค จำกัด
ที่คาดว่าจะเป็นธุรกิจหนึ่งที่ให้ผลตอบแทนแก่บริษัทฯในสัดส่วนที่ใกล้เคียงกับธุรกิจบริหารสินทรัพย์
นอกจากนี้บริษัทฯคาดว่าจะสามารถใช้จุดแข็งที่มีอยู่จากการบริหารงานด้านบริหารสินทรัพย์มาเป็นเวลาหลายปีเข้าเสนองานให้บริการบริหารสินทรัพย์ด้อยคุณภาพจากสถาบันการเงินรายอื่นๆ
นอกเหนือจากบริษัทย่อยของบริษัทฯได้อีกในอนาคต

ข) สัญญาจ้างงานอื่น

สำหรับสัญญาจ้างงานอื่นๆ บริษัทฯมีการป้องกันผลกระทบต่อความเสี่ยงจากการยกเลิกสัญญาของลูกค้า
ด้วยการกำหนดเงื่อนไขในสัญญาการให้บริการว่า การยกเลิกสัญญาโดยที่มิใช่ความผิดของบริษัทฯ
บริษัทฯมีสิทธิจะได้รับค่าบริการรายเดือนต่อไปอีกไม่น้อยกว่า 6 เดือน
โดยลูกค้าจะต้องแจ้งการยกเลิกสัญญาแก่บริษัทฯล่วงหน้าไม่น้อยกว่า 30 วัน
ซึ่งอย่างน้อยจะทำให้บริษัทฯได้รับรายได้เข้ามาในบางส่วน แม้ว่าจะไม่เต็มจำนวนตามสัญญา
แต่เป็นรายได้ที่ครอบคลุมค่าใช้จ่ายเบื้องต้นของบริษัทฯ

1.2 ความเสี่ยงจากการพึ่งพิงลูกค้ารายใหญ่

ธุรกิจบริหารสินทรัพย์ด้อยคุณภาพ

รายได้จากการบริหารสินทรัพย์ด้อยคุณภาพ ที่บริษัทฯได้รับจาก บบส.เอแคป และบบส.สตาร์ นั้น
ถือว่าเป็นลูกค้ารายใหญ่ของบริษัทฯ โดยที่สัญญาการให้บริการของบบส.เอแคป และบบส.สตาร์
เมื่อมีอายุสิ้นสุดสัญญาการให้บริการจะทำให้บริษัทฯจะสูญเสียรายได้จากการให้บริการดังกล่าว
ซึ่งหากบริษัทฯไม่สามารถหาพอร์ตสินทรัพย์ด้อยคุณภาพมาบริหารเพิ่มเติมได้ในอนาคต
อาจทำให้บริษัทฯมีต้นทุนที่สูงขึ้น เนื่องจากยังคงมีภาระจากเงินเดือนพนักงานในสัดส่วนเท่าเดิม

ธุรกิจที่ปรึกษาทางการเงินและวาณิชธนกิจ

สำหรับรายได้จากธุรกิจที่ปรึกษาทางการเงินและวาณิชธนกิจ
ซึ่งส่วนใหญ่มาจากการปรับโครงสร้างหนี้และการหาทุนนั้น
ปัจจุบันรายได้ในส่วนของงานธุรกิจที่ปรึกษาทางการเงินและวาณิชธนกิจ มีสัดส่วนไม่เกินร้อยละ 15
ของรายได้บริษัทฯ
ดังนั้นลูกค้าในส่วนของธุรกิจที่ปรึกษาและวาณิชธนกิจที่ผ่านมาจึงยังไม่ถือเป็นลูกค้ารายใหญ่

การป้องกันและลดความเสี่ยง

บริษัทฯประเมินว่าการมีลูกค้ารายใหญ่โดยลักษณะธุรกิจของบริษัทฯ
ไม่เหมือนกับการขายสินค้าที่พึ่งพิงลูกค้ารายใหญ่ที่มีการสั่งซื้อสินค้าจำนวนมากเป็นระยะยาว
เนื่องจากบริการของบริษัทฯมีลักษณะเฉพาะและอาศัยประสบการณ์ความชำนาญซึ่งลูกค้าไม่สามารถเปลี่ยนไปใช้ผู้ให้บริการรายอื่นได้โดยง่าย
(ไม่ได้เป็นสินค้าอุปโภคบริโภค หรือ Commodity)
ประกอบกับลูกค้ามีความจำเป็นต้องใช้บริการที่ปรึกษาในการปรับโครงสร้างหนี้และเป็นการทำงานต่อเนื่องในระยะเวลาประมาณ
1-3 ปี ไม่ว่าจะเป็นธุรกิจด้านการบริหารสินทรัพย์ด้อยคุณภาพ
หรือธุรกิจด้านที่ปรึกษาทางการเงินและวาณิชธนกิจ อย่างไรก็ตามบริษัทฯได้ป้องกันความเสี่ยง
โดยในธุรกิจบริหารสินทรัพย์ด้อยคุณภาพ
ปัจจุบันบริษัทฯได้ทำการศึกษาและเตรียมเข้าประมูลพอร์ตบริหารสินทรัพย์ด้อยคุณภาพเพิ่มเติมอย่างสม่ำเสมอ
โดยเฉพาะอย่างยิ่งการที่บริษัทฯได้จัดตั้งบริษัทย่อย คือ บบส.เอแคป
ขึ้นมาก็จะทำให้บริษัทฯมีทางเลือกมากขึ้นในการรับงานบริหารสินทรัพย์ด้อยคุณภาพรายใหญ่
ซึ่งเฉลี่ยแล้วบริษัทฯและบบส.เอแคปจะเข้าประมูลพอร์ตจากสถาบันการเงินปีละประมาณ 1-2 แห่ง
เพื่อให้บริษัทฯมีรายได้อย่างต่อเนื่องในธุรกิจบริหารสินทรัพย์ด้อยคุณภาพ
แต่อย่างไรก็ตามบริษัทฯเชื่อว่าบริษัทฯและบริษัทย่อยสามารถเติบโตในธุรกิจนี้ได้
โดยรับจ้างบริหารสินทรัพย์ ให้แก่สถาบันการเงินรายอื่น
หรือดำเนินธุรกิจที่เกี่ยวเนื่องเพิ่มไปจากเดิมได้

ในส่วนของธุรกิจที่ปรึกษาทางการเงินและวาณิชธนกิจ
ถึงแม้ในปัจจุบันรายได้ในส่วนนี้จะมีสัดส่วนที่น้อย แต่บริษัทฯได้ให้ความสำคัญในการรับงานแต่ละงาน
โดยได้จัดทำสัญญาจ้างให้รัดกุมเพื่อให้ลูกค้าชำระค่าธรรมเนียมโดยเฉพาะอย่างยิ่งเมื่องานสำเร็จ
นอกจากนี้บริษัทฯกำลังดำเนินนโยบายการเพิ่มรายได้จากธุรกิจอื่นๆ เช่น
จากธุรกิจบริหารสินเชื่อส่วนบุคคลในบริษัท แคปปิตอล โอเค จำกัด
การที่บริษัทฯขยายฐานลูกค้าให้มากขึ้นทั้งขนาดเล็ก ขนาดกลาง และขนาดใหญ่
อีกทั้งรับงานให้บริการที่ปรึกษาทางการเงินอื่นให้มากขึ้น ถือเป็นการกระจายรายได้ให้มาจากหลายๆ
ส่วนของธุรกิจบริษัทฯ จึงถือเป็นการป้องก้นความเสี่ยงอีกด้านหนึ่ง

1.3 ความเสี่ยงด้านทรัพยากรบุคคล

ลักษณะการดำเนินธุรกิจของบริษัทฯและบริษัทย่อย
เป็นธุรกิจที่ต้องพึ่งพาความสามารถและความชำนาญของผู้บริหารและบุคลากรเป็นหลัก
ทั้งในด้านสายสัมพันธ์กับธุรกิจต่างๆในการหาลูกค้าและในด้านการบริหารงาน
ดังนั้นการสูญเสียบุคลากรโดยเฉพาะอย่างยิ่งในระดับผู้บริหารของบริษัทอาจส่งผลกระทบต่อความสำเร็จของธุรกิจบริษัทฯในอนาคต

การป้องกันและลดความเสี่ยง

ในส่วนผู้บริหารหลักของบริษัทฯ ในระดับกรรมการของบริษัทฯนั้น ถือได้ว่า
เป็นเสมือนผู้ก่อตั้งบริษัทฯด้วย เนื่องจากส่วนใหญ่เข้ามาร่วมงานกับบริษัทฯ
เพื่อบุกเบิกธุรกิจตั้งแต่เริ่มแรก และได้รับโอกาสให้ร่วมเป็นผู้ถือหุ้นของบริษัทฯ
โอกาสที่ผู้บริหารหลักจะลาออกจากบริษัทฯ จึงน่าจะมีน้อย โดยเฉพาะ ดร. วิวัฒน์
ซึ่งเป็นผู้ถือหุ้นใหญ่และไม่ได้ประกอบธุรกิจอื่น
สำหรับการหาลูกค้าในปัจจุบันผู้บริหารทุกท่านมีส่วนร่วมในการหาลูกค้าให้แก่บริษัทฯ
ในอดีตที่ผ่านมาผู้บริหารระดับกรรมการลาออกไปเพียง 1 ท่าน อย่างไรก็ตามบริษัทฯ
ได้สรรหาบุคคลผู้มีคุณสมบัติ มีความรู้ความสามารถ และความชำนาญในธุรกิจของบริษัทฯ
เข้ามาดำรงตำแหน่งแทนภายในระยะเวลาอันรวดเร็ว ซึ่งปัจจุบันบริษัทฯ
มีกรรมการในระดับบริหารอยู่ 7 ท่าน และยังมีกรรมการซึ่งเป็นผู้แทนจากผู้ถือหุ้นรายใหญ่
ซึ่งถึงแม้จะไม่มีหน้าที่ในการบริหารงานของบริษัทฯ
แต่ก็จะคอยทำหน้าที่ให้คำปรึกษาในเชิงธุรกิจแก่บริษัทฯได้ เนื่องจาก กรรมการที่เป็นผู้แทนเหล่านั้น
เป็นผู้ที่มีประสบการณ์และดำรงตำแหน่งในบริษัทที่ประกอบธุรกิจด้านการเงินมาเป็นระยะเวลาหลายปี

ในส่วนของพนักงานระดับผู้อำนวยการฝ่ายลงมา
บริษัทฯมีพนักงานในระดับดังกล่าวเพียงพอต่อการดูแลงานในแต่ละส่วน
และพนักงานในระดับเดียวกันหรือรองลงมาส่วนที่เหลือสามารถทำงานทดแทนได้เนื่องจากบริษัทฯมีโครงสร้างการทำงานเป็นทีม
มีพนักงานหลายคนในแต่ละงานเพื่อสนับสนุนการปฏิบัติงานให้ต่อเนื่อง ทำให้บริษัทฯ
มีบุคลากรที่สามารถเข้ามาปฏิบัติงานทดแทนได้ทันทีในกรณีที่มีบุคลากรลาออก
โดยไม่ส่งผลกระทบต่อประสิทธิภาพการดำเนินงานและผลประกอบการของบริษัทฯ นอกจากนี้ บริษัทฯ
สามารถที่จะคัดสรรบุคคลที่มีคุณภาพและมีความรู้ความสามารถเข้ามาร่วมงานกับบริษัทฯ ได้

และเพื่อสร้างหลักประกันและความมั่นคงในการทำงานของผู้บริหารและพนักงาน
ซึ่งจะเป็นการลดความเสี่ยงในการสูญเสียบุคลากรที่มีคุณภาพ บริษัทฯ
ได้ให้ความสำคัญในเรื่องทรัพยากรบุคคล
โดยจัดให้มีการอบรมและเรียนรู้จากการปฏิบัติงานจริงเพื่อพัฒนาบุคลากรทั้งในระดับบริหารและปฏิบัติการให้มีความรู้ความสามารถเพิ่มเติมอย่างสม่ำเสมอและเป็นไปในทิศทางเดียวกัน
บริษัทฯมีการจัดทำสัญญาจ้างงานกับผู้บริหารและพนักงานทุกคน
และกำหนดผลประโยชน์ตอบแทนจากการทำงานที่สัมพันธ์กับผลงานและความสามารถในระดับที่จูงใจและแข่งขันกันได้ในอุตสาหกรรม

1.4 ความเสี่ยงที่เกิดจากระบบควบคุมภายใน

ใน 2 ปีที่ผ่านมาธุรกิจของบริษัทฯมีอัตราการเติบโตอย่างมาก จากการขยายธุรกิจอย่างต่อเนื่อง
รวมถึงการเข้าดำเนินธุรกิจในบริษัท แคปปิตอล โอเค จำกัด ในปลายปี 2550
ทำให้บริษัทฯจึงได้ตระหนักถึงความเสี่ยงที่อาจเกิดขึ้นจากระบบการควบคุมภายใน เช่น
อาจทำให้มีความเสี่ยงจากการใช้ข้อมูลภายในไปในทางที่ไม่ถูกต้อง
มีความบกพร่องในการดูแลและจัดเก็บทรัพย์สิน ความเสี่ยงเรื่องระบบการเบิกจ่ายเงิน
ค่าใช้จ่ายต่างๆ หรือการปฏิบัติงานที่ไม่เป็นไปตามระเบียบ เป็นต้น

การป้องกันและลดความเสี่ยง

บริษัทฯได้ตระหนักถึงความเสี่ยงที่อาจเกิดขึ้นจากการขาดมาตรการป้องกัน ระบบตรวจสอบและ/หรือ
การควบคุมภายในที่ดี จึงได้จัดตั้งฝ่ายตรวจสอบภายในขึ้น ซึ่งแยกเป็นอิสระจากหน่วยงานอื่น
และได้จัดทำข้อกำหนดจรรยาบรรณ ข้อปฏิบัติและข้อห้ามสำหรับกรรมการ ผู้บริหารและพนักงาน
และประกาศอื่นๆที่เกี่ยวข้องเป็นลายลักษณ์อักษรขึ้นเพื่อใช้ภายใน ประกอบด้วย อาทิ
คู่มือการปฏิบัติงาน นโยบายบริหารความเสี่ยง นโยบายการกำกับดูแลกิจการ
และคู่มือหน่วยงานตรวจสอบภายใน ประกาศเรื่องการกำหนดอำนาจการอนุมัติค่าใช้จ่าย
การกำชับเรื่องการใช้ข้อมูลภายในและการกำหนดโทษ และอื่นๆ เป็นต้น
และให้ฝ่ายตรวจสอบเป็นผู้รับผิดชอบวางแผนแนวทางการตรวจสอบระยะสั้นและระยะยาว
ทำการเก็บข้อมูล สุ่มตรวจสอบ ประเมินผล และรายงานโดยตรงต่อคณะกรรมการตรวจสอบ
โดยมีหัวหน้าฝ่ายตรวจสอบภายในเป็นผู้รับผิดชอบ
นอกจากนี้บริษัทฯได้มีที่ปรึกษาสำหรับการตรวจสอบภายใน
โดยทำหน้าที่ให้คำปรึกษาแก่บริษัทฯในการวางระบบการตรวจสอบภายใน
พร้อมทั้งการให้คำปรึกษาในการกำหนดนโยบายการตรวจสอบภายในของบริษัทฯ
เพื่อให้การปฏิบัติงานการตรวจสอบเป็นไปอย่างมีประสิทธิภาพมากยิ่งขึ้น

สำหรับการปฏิบัติงานประจำวัน
อยู่ภายใต้การดูแลของคณะกรรมการบริหารซึ่งมีหน้าที่ตามอำนาจที่คณะกรรมการบริษัทกำหนด
โดยบริษัทฯมีการกำหนดอำนาจในการอนุมัติค่าใช้จ่ายโดยผู้บริหารในแต่ละระดับที่ชัดเจน
และผู้อนุมัติจะต้องไม่เป็นผู้ที่มีส่วนได้เสีย โดยมีฝ่ายบัญชีเป็นผู้บันทึกและเก็บเอกสารรายการต่างๆ
เพื่อให้ฝ่ายตรวจสอบภายในสามารถตรวจสอบได้ ทั้งนี้
หากเป็นค่าใช้จ่ายหรือการลงทุนที่อยู่นอกเหนือระดับวงเงินอนุมัติของผู้บริหารตามที่คณะกรรมการบริษัทกำหนดไว้
จะต้องผ่านการพิจารณาอนุมัติจากคณะกรรมการบริษัทก่อนเสมอ
และต้องมีการรายงานให้กับคณะกรรมการตรวจสอบทราบด้วย

ในด้านดูแลการใช้ข้อมูล
บริษัทฯมีห้องจัดเก็บข้อมูลเอกสารในแต่ละเรื่องแยกออกจากกันอย่างเป็นระเบียบ
และได้จัดตั้งรหัสส่วนตัวของพนักงานแต่ละบุคคลในการเข้าระบบข้อมูลในคอมพิวเตอร์
การเข้าใช้และทำรายการในข้อมูลใดๆ ที่มิใช่ข้อมูลของตน
จะต้องได้รับอนุญาตจากผู้ดูแลรับผิดชอบก่อน และมีการจัดทำบันทึกการใช้ข้อมูลอย่างชัดเจน
โดยบริษัทฯได้กำหนดมาตรการลงโทษต่อผู้ฝ่าฝืนตั้งแต่ตักเตือนจนถึงขั้นไล่ออก
รวมทั้งหากความผิดนั้นก่อให้เกิดความเสียหายต่อลูกค้า และ/หรือบริษัทฯขั้นร้ายแรงอย่างจงใจ
บริษัทฯจะดำเนินคดีตามกฎหมายอย่างเฉียบขาด
ทั้งนี้เพื่อป้องการการแสวงหาผลประโยชน์ของผู้บริหารและพนักงาน

1.5 ความเสี่ยงจากการไม่ได้รับชำระคืนหนี้ หรือค่าบริการล่าช้า

ความเสี่ยงในการบริการธุรกิจสินทรัพย์ด้อยคุณภาพ ของบริษัทฯได้แก่
ความเสี่ยงจากการที่บริษัทฯไม่สามารถเรียกเก็บหนี้ได้เกินกว่าราคาที่เข้าประมูล
ส่วนธุรกิจที่ปรึกษาทางการเงินและวาณิชธนกิจ ของบริษัทฯส่วนใหญ่
ที่เป็นลูกค้าที่มีปัญหาด้านสภาพคล่องทางการเงิน หรือจะมาจากธุรกิจการปรับโครงสร้างหนี้
ทำให้บริษัทฯมีความเสี่ยงจากการที่ลูกค้าบางรายอาจชำระเงินค่าบริการล่าช้า
หรือมีปัญหาในการชำระ

การป้องกันและลดความเสี่ยง

ธุรกิจบริหารสินทรัพย์ด้อยคุณภาพ บริษัทฯลดความเสี่ยงจากโอกาสที่จะไม่ได้รับชำระคืนหนี้จากลูกหนี้
ด้วยการศึกษาข้อมูลก่อนการเข้าประมูลพอร์ตต่างๆ เช่น การศึกษาหลักประกัน
และคุณภาพของลูกหนี้ในแต่ละพอร์ตอย่างละเอียด
เพื่อดูความเป็นไปได้ของการได้รับชำระคืนหนี้ภายหลังการเข้าบริหารพอร์ตลูกหนี้นั้นๆ
อย่างไรก็ตามราคายื่นประมูลสำหรับพอร์ตบริหารสินทรัพย์แต่ละครั้ง
จะต่ำกว่ามูลค่าหลักประกันของพอร์ตนั้นๆ
เพื่อเป็นการป้องกันความเสี่ยงในกรณีที่ไม่สามารถดำเนินการเรียกเก็บหนี้ได้เกินกว่าราคาที่ประมูลได้
ซึ่งบริษัทฯก็สามารถบังคับขายหลักประกันเหล่านั้นมาทดแทนมูลค่าพอร์ตที่บริษัทฯได้จ่ายไป
ทำให้บริษัทฯไม่มีความเสี่ยงที่จะขาดทุนจากไม่ได้รับชำระคืนหนี้ในธุรกิจบริหารสินทรัพย์ด้อยคุณภาพ

สำหรับการป้องกันความเสี่ยงในธุรกิจที่ปรึกษาทางการเงินและวาณิชธนกิจ
บริษัทฯจะทำการประเมินศักยภาพในการปรับโครงสร้างหนี้ของผู้ประกอบการที่ต้องการได้รับบริการของบริษัทฯ
รวมทั้งประเมินความสามารถในการสร้างกระแสเงินสดระหว่างการปรับโครงสร้างหนี้
ก่อนที่บริษัทฯจะพิจารณารับให้บริการเป็นลูกค้า
ค่าธรรมเนียมประเภทรายเดือนที่บริษัทฯจะคิดกับลูกค้าจะขึ้นอยู่กับการประมาณการกระแสเงินสดเป็นหลัก
ซึ่งบริษัทฯคิดค่าธรรมเนียมแบบรายเดือน (Retainer Fee) ส่วนใหญ่เป็นระยะเวลาประมาณ 6
เดือนถึง 1 ปี โดยที่ค่าธรรมเนียมรายเดือนจะครอบคลุมต้นทุนค่าใช้จ่ายของบริษัทฯ
และจะคิดค่าธรรมเนียมจากผลสำเร็จของงานตามจำนวนหนี้ที่มีการปรับโครงสร้าง อีกส่วนหนึ่ง

6.  ความเสี่ยงจากการที่ผู้บริหารส่วนใหญ่เป็นชุดเดียวกับคณะกรรมการบริษัท

เนื่องจากคณะกรรมการบริษัท ประกอบด้วยกรรมการที่เป็นผู้บริหารจำนวน 7
ท่านจากกรรมการทั้งสิ้นจำนวน 13 ท่าน และมีกรรมการ 3
ท่านเป็นตัวแทนจากผู้ถือหุ้นรายใหญ่โดยไม่ได้เป็นผู้บริหารของบริษัทฯ
นอกจากนี้ประธานกรรมการและกรรมการผู้จัดการ เป็นบุคคลคนเดียวกัน
จึงทำให้อาจส่งผลกระทบต่อการคานอำนาจระหว่างคณะกรรมการบริษัท และฝ่ายบริหาร

การป้องกันและลดความเสี่ยง

บริษัทฯ ได้เชิญผู้ทรงคุณวุฒิจากภายนอกที่มีความเป็นอิสระจากผู้ถือหุ้นรายใหญ่ กรรมการ
และผู้บริหารของบริษัทฯ เข้ามาดำรงตำแหน่งกรรมการบริษัทจำนวน 3 ท่าน
โดยทำหน้าที่เป็นกรรมการตรวจสอบและเข้าร่วมประชุมคณะกรรมการบริษัท
เพื่อออกความเห็นและเสนอแนะในประเด็นต่างๆ
พร้อมทั้งบริษัทฯได้กำหนดขอบเขตอำนาจในการดำเนินงานของคณะกรรมการบริหาร
และกรรมการผู้จัดการไว้อย่างชัดเจน โดยกำหนดให้ไม่มีอำนาจในการดำเนินการใด ๆ
ในหรือเกี่ยวกับรายการที่เกี่ยวโยงกัน
หรือรายการการได้มาหรือจำหน่ายไปซึ่งสินทรัพย์ที่สำคัญของบริษัทฯ
เว้นแต่เป็นไปตามเงื่อนไขปกติทางการค้า และกรรมการผู้จัดการ
หรือบุคคลที่ได้รับมอบอำนาจจากกรรมการผู้จัดการจะไม่สามารถอนุมัติรายการที่ตน
หรือบุคคลที่อาจมีความขัดแย้ง มีส่วนได้เสีย
หรืออาจมีความขัดแย้งทางผลประโยชน์ในลักษณะอื่นใดกับบริษัทฯ หรือบริษัทย่อยของบริษัทฯ ได้

นอกจากนี้ ฝ่ายตรวจสอบภายในของบริษัทฯจะทำหน้าที่ตรวจสอบรายการต่างๆ
ทั้งที่เกี่ยวข้องและไม่เกี่ยวข้องกับการประกอบธุรกิจตามปกติของบริษัทฯ เช่น รายการใดๆ
ที่เกี่ยวข้องกับผู้ถือหุ้นใหญ่ กรรมการ และผู้บริหาร เป็นต้น
ซึ่งหากฝ่ายตรวจสอบภายในเห็นว่ารายการดังกล่าวไม่เหมาะสมหรือมีความผิดปกติ
ฝ่ายตรวจสอบภายในจะรายงานโดยตรงต่อคณะกรรมการตรวจสอบโดยทันที
เพื่อให้คณะกรรมการตรวจสอบพิจารณา และนำเสนอคณะกรรมการเพื่อดำเนินการ

คณะกรรมการตรวจสอบจะทำหน้าที่ในการตรวจสอบ กำกับดูแล
รวมทั้งอนุมัติรายการที่อาจมีความขัดแย้ง/หรือที่มีความเกี่ยวข้องกับผู้ถือหุ้นรายใหญ่ กรรมการ
ผู้บริหาร หรือผู้ที่เกี่ยวข้องกับบุคคลดังกล่าว
รวมไปถึงรายการที่มีนัยสำคัญและอาจส่งผลกระทบต่อผลการดำเนินงานของบริษัทฯ เช่น
การซื้อขายทรัพย์สินถาวร การก่อหนี้และภาระผูกพัน เป็นต้น
เพื่อให้มั่นใจได้ว่ารายการดังกล่าวจะเป็นไปอย่างเหมาะสมและเพื่อรักษาผลประโยชน์ของบริษัทฯ
เป็นสำคัญ ทั้งนี้คณะกรรมการตรวจสอบจะมีการประชุมร่วมกันเดือนละ 1 ครั้ง
ก่อนการประชุมของคณะกรรมการบริษัท เพื่อพิจารณาวาระต่างๆ
ที่สำคัญก่อนมีการประชุมคณะกรรมการบริษัทฯ

นอกจากกระบวนการตรวจสอบและการกำกับดูแล
ซึ่งบริษัทฯได้จัดให้มีการดำเนินการอย่างสม่ำเสมอแล้ว ในส่วนธุรกิจบริหารสินทรัพย์ด้อยคุณภาพ
บริษัทฯได้กำหนดขั้นตอนและระเบียบในการตรวจสอบการดำเนินงานของบริษัทฯ
เพิ่มเติมจากการจ้างผู้ตรวจสอบภายนอก
ซึ่งช่วยให้กระบวนการดำเนินงานของบริษัทฯมีการกลั่นกรองและตรวจสอบมากขึ้นอีก

1.7
ความเสี่ยงในการทำธุรกิจที่ปรึกษาทางการเงินในการนำลูกค้าเข้าจดทะเบียนในตลาดหลักทรัพย์ฯ

ปัจจุบันบริษัทฯ ไม่ได้ดำเนินธุรกิจในการเป็นผู้จัดจำหน่าย และรับประกันการจำหน่ายหลักทรัพย์
(Underwriter) ซึ่งถือเป็นส่วนหนึ่งในงานที่ปรึกษาทางการเงินและวาณิชธนกิจ
ที่สามารถสร้างรายได้ให้กับบริษัทฯค่อนข้างดี การที่บริษัทฯไม่มีธุรกิจในส่วนนี้
อาจทำให้บริษัทฯไม่สามารถแข่งขันในเชิงธุรกิจของงานที่ปรึกษาทางการเงินและวาณิชธนกิจกับบริษัทอื่นๆได้เนื่องจากว่าลูกค้าอาจต้องการการบริการที่ครบวงจร

การป้องกันและลดความเสี่ยง

แม้ว่าปัจจุบันบริษัทฯไม่ได้ดำเนินการในการเป็นผู้จัดจำหน่าย และรับประกันการจำหน่ายหลักทรัพย์
(Underwriter)อันเนื่องจากการทำธุรกิจในส่วนนี้อยู่ภายใต้การดำเนินงานธุรกิจหลักทรัพย์
ซึ่งจะต้องมีใบอนุญาตจัดจำหน่ายหลักทรัพย์
แต่อย่างไรก็ตามทางบริษัทฯสามารถจัดหาบริษัทฯที่ปรึกษาทางการเงินอื่นๆ
ที่เป็นพันธมิตรเข้ามาร่วมทำหน้าที่ดังกล่าวให้กับลูกค้าได้ เนื่องจากผู้บริหาร
และบุคลากรของบริษัทฯมีสายสัมพันธ์ที่ดีกับหลายๆ องค์กรที่ทำธุรกิจประเภทเดียวกัน
ซึ่งจะลดปัญหาส่วนนี้ของลูกค้าไปได้
นอกจากนี้การให้ได้มาซึ่งงานที่ปรึกษาทางการเงินเพื่อเสนอขายหลักทรัพย์และเข้าจดทะเบียนในตลาดหลักทรัพย์
ต้องอาศัยสายสัมพันธ์ที่ดีกับลูกค้าด้วย

8.  ความเสี่ยงจากการพึ่งพาใบอนุญาตต่างๆ

การที่บริษัทฯดำเนินธุรกิจการให้บริการเป็นที่ปรึกษาทางการเงินและวาณิชธนกิจ
บริษัทฯต้องได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (กลต.)
ในขณะที่บริษัทย่อยของบริษัทฯ คือบริษัท เอเชียน อินเตอร์เนชั่นแนล แพลนเนอร์ส จำกัด
ซึ่งให้บริการในการเป็นผู้ทำแผนและผู้บริหารแผนฟื้นฟูกิจการ
ก็ต้องได้รับใบอนุญาตประกอบธุรกิจจากสำนักฟื้นฟูกิจการของลูกหนี้กรมบังคับคดีเช่นกัน

การป้องกันและลดความเสี่ยง

ปัจจุบันบริษัทฯได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (กลต.)
ในการให้บริการงานที่ปรึกษาทางการเงินและวาณิชธนกิจ
โดยใบอนุญาตของบริษัทฯเพิ่งได้รับการต่ออายุเมื่อวันที่ 8 ธันวาคม 2550 และจะไปหมดอายุในปี
2555 ดังนั้นบริษัทฯจึงสามารถดำเนินธุรกิจที่ปรึกษาทางการเงินและวาณิชธนกิจได้อีกอย่างน้อย 5 ปี
ซึ่งหากใบอนุญาตดังกล่าวหมดอายุบริษัทฯก็สามารถดำเนินการขอต่ออายุได้ทันที
เนื่องจากบริษัทฯมีคุณสมบัติที่พร้อมครบถ้วนทุกประการ
อีกทั้งไม่เคยมีประวัติเสียในระหว่างการทำหน้าที่ของที่ปรึกษาทางการเงิน
ในขณะเดียวกันใบอนุญาตของบริษัท เอเชียน อินเตอร์เนชั่นแนล แพลนเนอร์ส จำกัด
ในการเป็นผู้ทำแผนฟื้นฟูกิจการจะหมดอายุในปี 2551 ซึ่งก็ได้รับการต่อใบอนุญาตดังกล่าวไปแล้ว
โดยจะมีระยะเวลา 2 ปี และจะหมดอายุในครั้งต่อไปปี 2551
ส่วนใบอนุญาตในการเป็นผู้บริหารแผนฟื้นฟูกิจการ บริษัทฯเพิ่งได้รับการต่ออายุใบอนุญาตเมื่อวันที่ 14
พฤศจิกายน 2550 และจะหมดอายุในปี 2555 ซึ่งบริษัทฯก็สามารถยื่นเรื่องขอต่ออายุได้
ความเสี่ยงในการสูญเสียใบอนุญาตจึงต่ำ

9.  ความเสี่ยงจากการเปลี่ยนแปลงตามวัฎจักรของธุรกิจ

ความผันผวนทางเศรษฐกิจ เช่น ภาวะทางเศรษฐกิจของประเทศอยู่ในช่วงของการฟื้นตัว
หรือมีการขยายตัวทางเศรษฐกิจ
อาจส่งผลกระทบต่อรายได้ของบริษัทฯในส่วนของการบริหารสินทรัพย์ด้อยคุณภาพซึ่งเป็นรายได้หลักของบริษัทฯและบริษัทย่อย
รวมทั้งกระทบต่อการให้บริการเกี่ยวกับการให้คำปรึกษาในการปรับปรุงโครงสร้างหนี้ที่จะลดลง
หรือในกรณีที่ภาวะเศรษฐกิจของประเทศอยู่ในภาวะที่ซบเซา อาจส่งผลต่อรายได้ของบริษัทฯ
ในส่วนของการให้บริการที่ปรึกษาในการระดมทุนของลูกค้าบริษัทฯ ที่ต้องการขยายธุรกิจ

การป้องกันและลดความเสี่ยง

เนื่องจากบริษัทฯมีการให้บริการงานที่ปรึกษาทางการเงินและวาณิชธนกิจที่ครอบคลุมอยู่ 2 ส่วนสำคัญ
คือส่วนงานที่ปรึกษาทางการเงินและวาณิชธนกิจ ซึ่งได้แก่ การปรับโครงสร้างหนี้ การหาทุน
การควบรวมกิจการ และอื่นๆ ส่วนงานการบริหารสินทรัพย์ด้อยคุณภาพ
โดยเฉพาะรายได้จากการบริหารสินทรัพย์ด้อยคุณภาพที่ถือเป็นรายได้หลักในช่วง 2-3
ปีที่ผ่านมาดังนั้นหากภาวะเศรษฐกิจอยู่ในช่วงที่ขยายตัว
อาจส่งผลต่อโครงสร้างรายได้ในส่วนของธุรกิจที่ปรึกษาทางการเงินและวาณิชธนกิจทางด้านการปรับโครงสร้างหนี้ของบริษัทฯและบริษัทย่อย
แต่บริษัทฯก็ยังคงมีรายได้จากการให้บริการงานที่ปรึกษาทางการเงินและวาณิชธนกิจอื่นๆ
ไม่ว่าจะเป็น การหาทุน การควบรวมกิจการ และการให้บริการที่ปรึกษาทางการเงินอื่นๆ
โดยเฉพาะงานที่ปรึกษาในการหาทุน สามารถทำรายได้ไม่น้อยกว่างานการปรับปรุงโครงสร้างหนี้
ในขณะที่การขยายตัวของธุรกิจที่เติบโตขึ้น ก็จะส่งผลกระทบต่อความเป็นอยู่ของประชาชนที่ดีขึ้น
ก็จะทำให้ลูกหนี้ในส่วนของธุรกิจงานด้านบริหารสินทรัพย์ด้อยคุณภาพมีความสามารถที่จะชำระหนี้ของตนเองได้ดีขึ้น
ก็จะทำให้บริษัทฯและบริษัทย่อยสามารถเก็บหนี้ได้มากขึ้น
ดังนั้นจะเห็นได้ว่าลักษณะการทำธุรกิจของบริษัทฯ
สามารถปรับเปลี่ยนการให้บริการของงานที่ปรึกษาทางการเงินได้ตามภาวะเศรษฐกิจตลอดเวลา
โดยเฉพาะอย่างยิ่งการที่บริษัทฯมีบุคลากรที่มีความสามารถและประสบการณ์ครอบคลุมในทุกด้านของธุรกิจจะทำให้บริษัทฯมีความพร้อมที่จะรองรับงานธุรกิจที่ปรึกษาทางการเงินในรูปแบบต่างๆ
ให้สอดคล้องกับการเปลี่ยนแปลงของวงจรเศรษฐกิจ

1.10 ความเสี่ยงจากการลดลงของราคาหุ้นหากผู้ถือรายใหญ่ที่เป็นกรรมการบริษัท
และผู้ถือหุ้นที่เป็นสถาบันการเงินขายหุ้นออกไป

ปัจจุบันกลุ่มวิฑูรย์เธียร และสถาบันการเงินในต่างประเทศอีกจำนวน 4 ราย ได้แก่ ORIX
Corporation, Japan Asia Investment Group, New York Bank and Standard
Bank Plc. เป็นผู้ถือหุ้นรายใหญ่ของบริษัทฯ รวมกันคิดเป็นร้อยละ 82.39
โดยเฉพาะกลุ่มวิฑูรย์เธียร ที่เป็นผู้ถือหุ้นรายใหญ่สุดร้อยละ 47.23 ของทุนชำระแล้ว
ส่วนกรรมการบริหารท่านอื่นถือหุ้นไม่เกินร้อยละ 2
ซึ่งนักลงทุนอาจมีความเสี่ยงเรื่องการลดลงของราคาหุ้นของบริษัทฯในตลาดหลักทรัพย์
กรณีที่กรรมการที่เป็นผู้บริหารและผู้ถือหุ้นรายใหญ่เหล่านี้ขายหุ้นของตนเองออกไป

การป้องกันและลดความเสี่ยง

การถือหุ้นของบริษัทฯ โดยกลุ่มวิฑูรย์เธียร และสถาบันการเงินในต่างประเทศ
ที่ผ่านมามีจุดประสงค์เพื่อการดำเนินธุรกิจของบริษัทฯให้เจริญเติบโต
และพัฒนาไปเป็นบริษัทฯที่มีชื่อเสียงและมีความมั่นคงในระยะยาว
ดังจะเห็นได้ว่ากลุ่มสถาบันการเงินต่างประเทศที่เข้ามาถือหุ้นในบริษัทฯ
เป็นสถาบันการเงินที่มีชื่อเสียงเป็นที่รู้จักของวงการธุรกิจด้านการเงิน
ซึ่งสถาบันการเงินเหล่านี้ไม่มีนโยบายในการลงทุนระยะสั้น
หรือหากำไรจากส่วนต่างของมูลค่าหุ้นแต่อย่างใด แต่จะลงทุนเพื่อหาผลตอบแทนในระยะยาว
โดยการขยายธุรกิจในประเทศต่างๆ เพื่อเป็นรากฐานของธุรกิจตนเอง นอกจากนี้
ราคาที่บริษัทฯเสนอขายหุ้นให้แก่สถาบันการเงินเหล่านี้เป็นราคาที่สูงกว่าราคามูลค่าหุ้นในปัจจุบันของบริษัทฯ
อยู่แล้ว ดังนั้นความเสี่ยงจากการที่สถาบันการเงินที่เป็นผู้ถือหุ้นรายใหญ่ของบริษัทฯ
เหล่านี้จะขายหุ้นทิ้งในระยะเวลาอันสั้นนี้จึงมีความเป็นไปได้น้อยมาก ตามเกณฑ์ของตลาดหลักทรัพย์ฯ
กำหนดให้ผู้ถือหุ้นที่มีส่วนร่วมในการบริหารงาน (Strategic Shareholders)
ห้ามขายหุ้นและหลักทรัพย์จำนวนรวมกันไม่ต่ำกว่า 65%
ของทุนชำระแล้วหลังการเสนอขายหุ้นต่อประชาชน เป็นระยะเวลา 1 ปี 6 เดือน
นับแต่วันที่หุ้นของบริษัทฯ เริ่มทำการซื้อขายในตลาดหลักทรัพย์ เมื่อวันที่ 14 ธันวาคม 2548
โดยข้อบังคับข้างต้นอนุญาตให้ผู้ถือหุ้นดังกล่าวสามารถทยอยขายหุ้นที่ถูกห้ามขายนี้ได้ในจำนวนร้อยละ
25 ของจำนวนที่ถูกห้าม เมื่อครบกำหนดระยะเวลาทุกๆ 6 เดือนนับแต่วันเริ่มซื้อขาย ดังนั้น
ผู้ลงทุนทั่วไปจึงมีความเสี่ยงจากการลดลงของราคาหุ้น
หากบุคคลดังกล่าวทำการขายหุ้นเมื่อครบกำหนดทุกๆ 6 เดือน
หรือเมื่อพ้นระยะเวลาห้ามขายหุ้นทั้งหมดในเดือนพฤษภาคม ปี 2550 ตามข้อกำหนดดังกล่าวข้างต้น

ในขณะที่ผู้ถือหุ้นรายใหญ่โดยกลุ่มวิฑูรย์เธียร ที่มีดร.วิวัฒน์
วิฑูรย์เธียรดำรงตำแหน่งกรรมการผู้จัดการบริษัทฯในขณะที่กรรมการและผู้บริหารระดับสูงของบริษัทฯท่านอื่นๆ
ถือหุ้นในสัดส่วนไม่เกินร้อยละ 2
ทั้งนี้กรรมการและผู้บริหารระดับสูงของบริษัทฯจะทำงานภายใต้ผลประโยชน์ร่วมกันที่ได้รับจากการบริหารงานของบริษัทฯ
ดังจะเห็นได้ว่า ถึงแม้กรรมการที่เป็นผู้บริหาร และผู้ถือหุ้นเดิมเหล่านี้
จะพ้นจากเกณฑ์การห้ามขายหุ้น (Silent Period) ไปแล้ว
แต่กรรมการและผู้บริหารส่วนใหญ่ก็ยังคงไม่มีการขายหุ้นของตัวเองออกไปตามสิทธิเต็มจำนวนที่ได้รับจากการพ้นระยะเวลา
Silent Period แต่อย่างไร
ซึ่งแสดงให้เห็นว่ากรรมการที่เป็นผู้บริหารและผู้ถือหุ้นรายใหญ่ทั้งหมดต่างยึดมั่นที่จะร่วมกันพัฒนาบริษัทฯและทำให้มูลค่าของบริษัทฯเพิ่มขึ้นต่อไปในอนาคต
มากกว่าการหาผลประโยชน์ในระยะเวลาสั้นๆ และสะท้อนให้เห็นว่า การถือหุ้นของกรรมการ
และผู้บริหารส่วนใหญ่
เป็นไปเพื่อการผลประโยชน์จากการบริหารธุรกิจของบริษัทฯในระยะยาวอย่างแท้จริง
ดังแสดงให้เห็นสัดส่วนการถือหุ้นภายหลังจากการพ้นระยะเวลาการห้ามขายหุ้นไปแล้ว

  -----------------------------------------------------------------------
                             จำนวนหุ้นทั้งหมด       จำนวนหุ้นที่ถือ ณ สิ้นปี 2550
  -------------------------- ------------------ -------------------------
  ผู้ถือหุ้น                      ก่อนพ้น              ภายหลังพ้น

                             Silent Period      Silent Period แล้ว

  กรรมการและผู้บริหาร                              

  กลุ่มดร.วิวัฒน์ วิฑูรย์เธียร        60,840,030         59,040,040

  นายเอนก ปิ่นวนิชย์กุล           1,830,010          1,830,010

  นายศฤงคาร สุทัศน์ชูโต          1,830,000          1,830,000

  นางสาวสุวิมล พุ่มไพศาลชัย       1,170,000          1,170,000

  นายอิสสระชัย เดชาฤทธิ์         330,000            240,155

  นายเฉลิมไชย ศิรินพวงศ์         330,000            120,000

  สถาบันการเงิน                                   

  บจ.โอริกซ์ คอร์ปอเรชั่น         -                  25,000,000

  กลุ่มเจแปน เอเชีย อินเวสต์เม้นท์  7,000,000          7,000,000

  ธนาคารนิวยอร์ก               5,000,000          6,951,500

  Standard Bank Plc.         5,000,000          5,000,000
  -----------------------------------------------------------------------

อย่างไรก็ตามในด้านการบริหารงาน
บริษัทฯมีกรรมการที่เป็นตัวแทนจากผู้ถือหุ้นรายใหญ่ที่เป็นสถาบันการเงิน
แต่กรรมการเหล่านั้นจะไม่มีอำนาจใดๆในการบริหารงาน
และบริษัทฯไม่ได้พึ่งพิงเทคโนโลยีหรือบุคลากรใดๆ ที่สำคัญของผู้ถือหุ้นทั้งสามกลุ่มดังกล่าว
ยกเว้นการขอสนับสนุนวงเงินกู้ยืมของบริษัทย่อยคือบบส.เอแคป จากธนาคารสแตนดาร์ด แบงค์
เอเชีย ลิมิเต็ด แต่อย่างไรก็ตามหากในอนาคตมีการขายหุ้นออกไปของผู้ถือหุ้นดังกล่าวออกไป
ก็จะไม่มีผลกระทบใดๆ ต่อการดำเนินการบริษัทฯ

1.11 ความเสี่ยงจากการที่บริษัทย่อยทำสัญญาขอรับการสนับสนุนวงเงินสินเชื่อจากสถาบัน

การเงินที่มีกรรมการร่วมกันกับบริษัทฯ

สิ้นปี 2550 บบส.สตาร์ มีภาระผูกพันจากสัญญาการกู้ยืมเงินจำนวน 2 ฉบับจากธนาคารสแตนดาร์ด
แบงค์ เอเชีย ลิมิเต็ด (ซึ่งเป็นบริษัทในเครือของธนาคารสแตนดาร์ด แบงค์
ที่เป็นบริษัทที่เกี่ยวข้องกันโดยมีกรรมการร่วมกัน คือ นายเดวิด เฟลด์)
คิดเป็นจำนวนวงเงินประมาณ 517.20 ล้านบาท
เพื่อนำมาจ่ายค่ารับซื้อพอร์ตสินทรัพย์ด้อยคุณภาพจากบบส.เอแคป

การป้องกันและการลดความเสี่ยง

บบส.สตาร์
ในฐานะบริษัทย่อยของบริษัทฯได้มีการป้องกันความเสี่ยงด้วยการทำการแก้ไขข้อตกลงในสัญญาที่ได้รับโอนมาจากบบส.เอแคป
ภายหลังการซื้อพอร์ตสินทรัพย์ด้อยคุณภาพจากบบส.เอแคป
ให้มีความรัดกุมและมีความเหมาะสมกับบบส.สตาร์เอง
โดยต้องก่อให้เกิดผลประโยชน์แก่ทั้งสองฝ่ายมากที่สุด ทั้งนี้
การชำระเงินกู้ยืมตามสัญญาที่เหลือดังกล่าวยังคงมีสาระสำคัญเหมือนเดิมคือจะขึ้นอยู่กับจำนวนเงินที่บบส.สตาร์เรียกเก็บได้จากกองสินทรัพย์ด้อยคุณภาพที่รับซื้อมา
โดยกองสินทรัพย์ด้อยคุณภาพนั้น
ได้ผ่านการศึกษาหลักประกันทั้งหมดของมูลหนี้ในกองสินทรัพย์ดังกล่าวอย่างละเอียดแล้วตั้งแต่ที่บบส.เอแคปได้เข้าไปประมูลซื้อ
ซึ่งพบว่าหลักประกันทั้งหมดมีมูลค่าที่สูงกว่าเมื่อเทียบกับวงเงินขอรับการสนับสนุนจากสถาบันการเงินดังกล่าว
ดังนั้น การชำระคืนเงินกู้ยืมให้กับสถาบันการเงินดังกล่าว
บบส.สตาร์จึงมั่นใจว่าจะสามารถชำระคืนวงเงินกู้ยืมดังกล่าวได้แน่นอน